Plaasveiligheid: Knip besetting vroegtydig kort | Landbou
Een van boere se belangrikste produksiemiddele, grond, is ongelukkig ook 'n politieke speelbal, veral vir populistiese aktiviste en politici wat self niks het om hul volgelinge te bied nie, of nie bereid is om wat hulle het, op te offer nie.
Hulle bied dus ander mense en instellings se grond aan vir mense wat bereid is om swak toegepaste wetgewing te ignoreer. Vir die besetters en die opstokers is die risiko minimaal en die gevolge is op die ergste 'n tik oor die vingers. Vir boere is die risiko en die gevolge baie groot.
Dit wil ook voorkom of die gevolge vir hulle baie erger is as hulle self ingryp wanneer hulle die polisie as onbeholpe, onwillig en soms heeltemal afwesig ervaar.